Tre ganger i året er det vareslipp i norske dagligvarebutikker. Da sendes hundrevis av nye produkter ut i butikkene. Dette er både helt nye produkter, allerede eksisterende produkter som er pusset på, og gamle produkter som har fått ny emballasje.

Årets første vareslipp er i uke 8, altså fra mandag 17. februar.

Ifølge Dagligvareleverandørenes forening (DLF) er det rundt 1.700 nye produkter som da rulles ut på markedet. Samtidig er det også flere produkter som fases ut.

- Som hovedregel oppfatter jeg at sortimentsbredden ikke øker, det vil si at når ett produkt kommer inn, må et annet ut, skriver Thomas Weihe i DLF i en epost til DinSide.

Du kan se noen av nyhetene nedenfor.

Alle nyhetene kommer samtidig

Vareslippet er felles for hele bransjen, og tidspunktene for dette er regulert i en egen standard, satt av bransjen selv.

Noe av bakgrunnen for de felles datoene for produktslipp, er å bidra til færre tomme hyller, og for å unngå unødvendige kostnader, retur og «ukurans», det vil si varer som ikke kan brukes.

Vi har vært i kontakt med mange av leverandørene og produsentene som har nye produkter som snart skal rulles ut, og kan vise deg noe av det du snart kan finne i butikkhyllene. Vi gjør oppmerksom på at dette kun er noeav det som kommer.

Uten melk og soya: Melange i foliepakke uten melk og soya, til steking og baking, for de som er intolerante mot melk, laktose og soya. Foto: MILLS Kjeksnytt: Safari minikjeks i seks porsjonsposer og sjokoladekjenningen Crispo, nå som Crispokjeks. Foto: ORKLA Mer stort: Nordmenn vil ha storplater, ifølge produsentene. Dermed kommer storplate med salte peanøtter fra Polly og med Nidars melkesjokolade. Og melkesjokolade med smørbukk-karamell. Og ikke å forglemme: Laban-nyheter. Foto: ORKLA Helt gresk: Tine Matyoghurt Gresk type erstatter dagens Tine Matyoghurt. Kommer i vanlig og lett type. Foto: TINE Biola Frukt i to typer: Eple/Drue/Pasjon og Appelsin/Mandarin er en fruktdrikk tilsatt biolabakterien LGG. Et melkefritt alternativ til vanlig Biola. Foto: TINE Sesongens storsatsing fra Tine: Mellommåltidsserien 14 med cottage cheese, gresk yoghurt mm. Disse produktene er allerede ute i kiosken. Foto: TINE Vekk med brunosthøvelen: Nå skal du SMØRE brunosten på skiva. Foto: TINE/DINSIDE.NO Mer grøt: Fjordland hadde stor suksess med sin byggrynsgrøt i fjor. Nå kommer de med en ny havregrøt. Grøt er in! Foto: FJORDLAND Kjapt måltid: Nye lunsjretter fra Fjordland. Foto: FJORDLAND/DINSIDE.NO Ferdigmaten: Nye ferdigretter fra Fjordland. Foto: FJORDLAND/DINSIDE.NO Salatvri: Sunnere med salat på skiva med yoghurt i påleggsalatene fra Delikat. En stor del av majonesen er erstattet med yoghurt = lavere kaloriinnhold. Delikat kommer med to ulike varianter: En med reker, ingefær og pepperrot, og den andre med skinke, agurk og hvitløk. Foto: MILLS Intet nytt inni: Her er nyheten BEGERET, som skal være lettere å åpne - for både høyre- og venstrehendte brukere. Foto: MILLS Mer som skal være enklere å åpne og lukke: Yoghurt med skrulokk. Du har kanskje sett noe liknende på rømmeboksen? Foto: TINE









I ukene som kommer vil du kunne lese om flere produktnyheter, og vi vil også teste endel av nyhetene etterhvert.

Les også: En familie på fire kaster mat for 10.000 kroner hvert år

Nytt år = sunne nyheter

Lars Marius Lauten, Merkevaredirektør i Mills DA, sier til DinSide at begynnelsen av året pleier preges av sunnhetsfokus, både i media- og i handlemønsteret til nordmenn. Februarlanseringene er derfor som regel er fylt av produkter med en sunn profil.

- Slik er det også i år, og vi ser at de ekstreme lavkarbotrendene heldigvis er i ferd med å snu. I år oppleves det som om folk er blitt mer bevisste, spesielt når det gjelder fettkvalitet, som vi i Mills er spesielt opptatt av. Vi tror på en utvikling der varegrupper med gunstig umettet fett vinner terreng foran kategorier med mye mettet fett, som var populært mens lavkarbotrenden herjet på sitt sterkeste. I tillegg ser vi at det stadig kommer lanseringer med produkter med redusert sukkerinnhold. Dette er trender som kommer den norske forbrukers helse til gode, uttaler Lauten til DinSide.

Fjordland bekrefter sunnhetstrenden overfor DinSide, og sier at de ser at dette blir stadig viktigere for forbrukerne.

De sier også at behovet for enkle løsninger øker, at grøt fortsetter å være trendy, og at norske råvarer og lokale spesialiteter er populært. Skumle tilsetningsstoffer er også på vei bort.

Flere og flere produsenter fjerner også den usunne og miljøbelastende palmeoljen fra matvarene, selv om dette fremdeles henger igjen hos flere. Du kan selv sjekke hvordan det er med ditt favorittprodukt, ved hjelp av Regnskogfondets palmeoljeguide. (Klikk her for å gå direkte til palmeoljeguiden.)

